Source: https://www.cus.sk/blog/DP-2016-legislativa-povinnost%20podat%20DP-zdanovacie%20obdobie-lehota%20na%20podanie%20DP-platenie%20dane-tlaciva-sankcie.php?id=7
Timestamp: 2019-04-20 16:35:17+00:00
Document Index: 11227780

Matched Legal Cases: ['§ 15', '§ 49', '§ 12', '§ 41', '§ 14', '§ 49', '§ 17']

Daňové priznanie k dani z príjmov za rok 2016
„Keď máš pocit, že ťa nik nemá rád, že si opustený, že o teba nik nestojí, že nikoho nezaujímaš - skús nepodať daňové priznanie! “
Našu tému sme sa pokúsili nadľahčiť vtipom. Ale rozhodne nikomu neodporúčame, aby si takýmto spôsobom získal záujem správcu dane! To by sme si vyslúžili pozornosť v podobe sankcií.
Ale poďme k samotnej téme.
Aké legislatívne úpravy podávanie daňového priznania upravujú?
§ 15 zákona NR SR č. 563/2009 Z.z. o správe daní (Daňový poriadok) a o zmene a doplnení niektorých zákonov v znení neskorších predpisov (ďalej len "daňový poriadok") http://www.zakonypreludi.sk/zz/2009-563, ktorý upravuje povinnosť podať daňové priznanie (ďalej len "DP") a tiež určuje spôsob a formu podania daňového priznania.
§ 49 zákona NR SR č. 595/2003 Z.z. o dani z príjmov (ďalej len "zákon o ZDP" v príslušnom gramatickom tvare alebo "ZDP") http://www.zakonypreludi.sk/zz/2003-595 upravuje lehoty na podanie daňového priznania.
Kto má povinnosť podať DP?
daňovník s neobmedzenou daňovou povinnosťou (rezident)
založený za účelom podnikania - ide o právnické osoby so sídlom alebo miestom skutočného vedenia na území SR (a.s., s.r.o., k.s., v.o.s., družstvo),
ich zdroj príjmov je na území SR ale zdaneniu podliehajú aj príjmy zo zahraničia (pri použití metódy zápočtu alebo vyňatia podľa zmluvy o zamedzení dvojitého zdanenia)
daňovník s obmedzenou daňovou povinnosťou (nerezident) - ide o právnické osoby, ktoré:
nemajú sídlo alebo miesto skutočného vedenia na území SR,
ich zdroj príjmov je na území SR a daň nie je vysporiadaná zrážkou.
Zdrojom príjmov nerezidenta sú napr.:
príjmy z činností vykonávaných prostredníctvom jeho stálej prevadzkárne,
služby vrátane obchodného, technického alebo iného poradenstva,
z riadiacej a sprostredkovateľskej činnosti a podobných činností poskytovaných na území SR,
odplaty za poskytnutie práva na použitie predmetu priemyselného práva, softvéru, know-how...
daňovník, ktorý nie je založený alebo zriadený za účelom podnikania, Národná banka Slovenska, Fond národného majetku SR, ak má zdaniteľné príjmy,resp.príjmy plynúce z činností,ktorými dosahujú zisk alebo ktorými sa dá zisk dosiahnuť.
Sem patria právnické osoby (ďalej len "PO") v zmysle § 12 ods. 3 ZDP:
záujmové združenia PO,
profesijné komory,
vysoké školy....
Aké je zdaňovacie obdobie?
kalendárny rok,
hospodársky rok,
kratšie obdobie a to ak:
daňovník vznikol v priebehu kalendárneho roka,
sa daňovník zrušuje s likvidáciou alebo konkurzom.
Zdaňovacie obdobie (ďalej len "ZO") sa končí dňom predchádzajúcim dňu vstupu do likvidácie alebo dňu vyhlásenia konkurzu,
sa daňovník zrušuje zamietnutím návrhu na vyhlásenie konkurzu pre nedostatok majetku.
ZO sa končí dňom predchádzajúcim dňu zamietnutia návrhu na vyhlásenie konkurzu,
daňovník mení ZO z kalendárneho roka na hospodárky rok, alebo naopak.
V tomto prípade sa ZO končí dňom predchádzajúcim dňu zmeny obdobia,
daňovník mení právnu formu napr. ak dochádza k zmene osobných spoločností (verejná obchodná spoločnosť (ďalej len v.o.s.) a komanditná spoločnosť (ďalej len k.s.) na kapitálové spoločnosti, ktorými sú spoločnosť s ručením obmedzeným (ďalej len s.r.o.) alebo akciová spoločnosť (ďalej len a.s.). Povinnosť platí aj opačne t.j. pri zmene právnej formy z kapitálových spoločností na osobné spoločnosti.
V tomto prípade sa ZO končí dňom predchádzajúcim dňu zápisu zmeny do obchodného registra.
POZOR! Uvedené sa nevzťahuje na zmenu s.r.o. na a.s. alebo družstvo, a.s. na s.r.o. alebo družstvo a družstva na a.s. alebo s.r.o. (§ 41 ods. 7 ZDP)
iné obdobie :
daňovník v likvidácií:
jeho ZO trvá odo dňa vstupu do likvidácie do dňa ukončenia likvidácie, najneskôr do 31.12. druhého roka, nasledujúcom po roku vstupu do likvidácie. Nasledujúcim ZO je kalendárny rok
daňovník v konkurze:
jeho ZO trvá odo dňa vyhlásenia konkurzu do dňa ukončenia konkurzu, najneskôr do 31.12. druhého roka, nasledujúcom po roku vyhlásenia konkurzu. Nasledujúcim ZO je kalendárny rok
daňovník v likvidácií, na ktorého sa vyhlási konkurz
daňovník, u ktorého po skončení konkurzu začne likvidácia.
POZOR! V prípade, ak bola daňovníkovi povolená reštrukturalizácia, táto skutočnosť nie je dôvodom pre zmenu ZO a ZO zostáva kalendárny rok (§ 14 ods. 2 ZDP).
Aká je lehota na podanie DP?
Do 3. kalendárnych mesiacov po uplynutí ZO t.j. termín na podanie DP dane z príjmov PO + účtovnej závierky za rok 2016 je najneskôr do 31.03.2017.
ak posledný deň lehoty pripadne na sobotu, nedeľu alebo deň pracovného pokoja, posledným dňom lehoty na podanie DP je najbližší nasledujúci pracovný deň.
Pozor! 31.03.2017 je piatok, takže plánovať čas na podanie DP ešte o jeden - dva dni naviac, z titulu pracovného pokoja sa v roku 2017 nedá!
Na základe oznámenia podaného daňovníkom správcovi dane do uplynutia lehoty na podanie DP (§ 49 ods. 3 ZDP), pričom sa ZO predĺži najviac:
o 3 celé kalendárne mesiace t.j. v tomto prípade do 30.06.2017 (piatok).
POZOR! Oznámenie musíte podať na daňový úrad najneskôr do 31.03.2017 a uviesť v ňom aj novú lehotu, v ktorej DP podáte. Môže ísť aj o kratšiu lehotu akou sú 3 kalendárne mesiace,
o 6 celých kalendárnych mesiacov t.j. v tomto prípade maximálne do 30.09.2017 (sobota - termín sa zákonne posúva na pondelok 02.10.2017).
Oznámenie musíte podať na daňový úrad najneskôr do 31.03.2017 a uviesť v ňom aj novú lehotu, v ktorej DP podáte. Môže ísť aj o kratšiu lehotu akou je 6 kalendárnych mesiacov,
Predĺženie lehoty o 6 celých kalendárnych mesiacov môžete využiť len v prípade, že súčasťou príjmov daňovníka sú aj príjmy plynúce zo zdrojov v zahraničí
Daňovník v konkurze alebo v likvidácií:
podá správcovi dane žiadosť o predĺženie lehoty na podanie DP
žiadosť musí byť podaná najneskôr 15 dní pred uplynutím lehoty na podanie DP
správca dane môže rozhodnúť o predĺžení lehoty na podanie DP najviac o 3 kalendárne mesiace
POZOR! Pojem "môže" znamená, že správca dane aj nemusí lehotu na podanie DP predĺžiť!
Viete aká je splatnosť dane?
Pri splatnosti dane, zjednodušene povedané, platí analogické pravidlo ako pri podávaní DP, čo znamená, že vždy k termínu podania DP je aj daň splatná!
ak podávate DP do 31.03.2017 je vypočítaná daň splatná do 31.03.2017
ak podávate DP na základe oznámenia do 30.06.2017 je vypočítaná daň splatná do 30.06.2017
ak podávate DP na základe oznámenia do 30.09.2017 je vypočítaná daň splatná do 30.09 .2017 (maximálne do 02.10.2017)
ak ste v konkurze alebo likvidácií a správca dane vám lehotu na podanie DP na základe vašej žiadosti predĺži, tak v lehote, do ktorej je lehota na podanie DP predĺžená je vypočítaná daň aj splatná.
Ešte pár rád pri platení dane:
daň platíme bezhotovostne alebo poštovým peňažným poukazom
daň neplatíme, ak jej výška na úhradu vypočítaná v DP nepresiahne 5 EUR
ak máme preplatok na dani z príjmov, môžeme postupovať nasledovne:
použiť ho na úhradu splatného preddavku na daň z príjmov
použiť ho na vyrovnanie daňového nedoplatku
požiadať o jeho vrátenie a to priamo v DP
správca dane je povinný vrátiť preplatok najneskôr do 40 dní odo dňa vzniku daňového preplatku
zákonom nie je stanovená minimálna výška preplatku, ktorú správca dane má vrátiť
Na akých tlačivách podávame DP:
Daňovník, ktorý je založený za účelom podnikania - právne formy - s.r.o., a.s., k.s., v.o.s. a družstvo, predkladá:
daňové priznanie k dani z príjmov na tlačive MF SR v zmysle Opatrenia č. MF/017084/2015-721 (uverejnené vo FS 10/2015), http://www.finance.gov.sk/Default.aspx?CatID=10208
SÚVAHA a VÝKAZ ZISKOV A STRÁT na tlačive MF SR v zmysle Opatrenia č. MF/18008/2014 http://www.finance.gov.sk/Default.aspx?CatID=9750 - platí pre mikro účtovné jednotky (podrobnejšie viď článok 3 k téme Účtovná a daňová závierka za rok 2016 )
SÚVAHA a VÝKAZ ZISKOV A STRÁT na tlačive MF SR v zmysle Opatrenia č. MF/18009/2014 https://www.finance.gov.sk/Default.aspx?CatID=7483 - platí pre malé a veľké účtovné jednotky (podrobnejšie viď článok 4 a 5 k téme k téme Účtovná a daňová závierka za rok 2016 )
POZNÁMKY - v rozsahu a štruktúre, v akej to ustanovujú jednotlivé opatrenia MF SR, ustanovujúce podrobnosti o individuálnej účtovnej závierke a v rozsahu údajov určených z individuálnej ÚZ na zverejnenie. https://www.financnasprava.sk/sk/elektronicke-sluzby/verejne-sluzby/katalog-danovych-a-colnych/katalog-vzorov-tlaciv
Daňovník, ktorý vykazuje výsledok hospodárenia podľa medzinárodných štandardov pre finančné výkazníctvo ( § 17a zákona číslo 431/2002 Z.z. o účtovníctve http://www.zakonypreludi.sk/zz/2002-431 ) predkladá ako prílohu:
evidenciu v rozsahu účtovnej závierky zostavenej podľa zákona o účtovníctve a príslušného opatrenia, s výnimkou poznámok a to v prípade, ak daňovník pri vyčíslení základu dane vychádza z výsledku hospodárenia, ktorý by vyčíslil, ak by účtovala v sústave podvojného účtovníctva
prehľad úprav vykonaných podľa Opatrenia MF SR č. MF/011053/2006-72 http://www.finance.gov.sk/Default.aspx?CatID=10106 v znení neskorších opatrení, v rámci transformácie výsledku hospodárenia vykázaného podľa medzinárodných štandardov finančného vykazovania na upravený výsledok hospodárenie (zmenu nájdete vo FS 2/2015).
DAJTE SI POZOR NA SANKCIE!
ak podáte daňové priznanie po lehote na jeho podanie, uloží vám správca dane sankciu od 30 EUR do 16 000 EUR,
ak nepodáte daňové priznanie do lehoty určenej vo výzve, ktorú vám správca zašle, môže byť sankcia uložená od 60 EUR až do 32 000 EUR,
ak daň nezaplatíte v lehote, bude sankcia vypočítaná vo výške 4 - násobku úrokovej sadzby Európskej centrálnej banky (ECB), platnej v deň vzniku daňového nedoplatku (min. 15 %) a to za každý deň omeškania platby, najviac za obdobie 4 rokov omeškania s platbou dane,
sankčný úrok sa nevyrubí ak nepresiahne v jednotlivom prípade sumu 10 EUR (poznámka pre tých, ktorí chcú vedieť viac: ak je správcom dane obec sankcia sa nevyrubí ak v jednotlivom prípade nepresiahne 3 EUR),
v prípade kladného rozdielu medzi daňovou zistenou správcom dane a daňou vypočítanou daňovníkom alebo dane a daňou určenou správcom dane podľa pomôcok vo výške 3 - násobku úrokovej sadzby ECB, platnej v deň doručenia rozhodnutia, min. 10 % zo zisteného rozdielu,
v prípade, ak daňovník podal dodatočné daňové priznanie (DDP), z ktorého vznikol kladný rozdiel medzi pôvodnou výškou dane a daňou uvedenou v DDP, pokuta sa uloží vo výške 1,5 - násobku úrokovej sadzby ECB, min. 3 % zo zisteného rozdielu.
V ďalšom článku vám poradíme ako postupovať v prípade, ak chcete správcu dane požiadať o odklad platenia dane alebo jej zaplatenie v splátkach.